कुतै बी नमें प्रयोगें च, बुद्धि दा योगदान मता होनेकरी भावें दी कोमलता दा गुआड़ तौले नईं औन्दा। ए जरूरी नईं हुन्दा जे ओ शैली इक भाशा च सफल रेई होऐ ओ दूइयें भाशाएं च बी उन्नी गै सफल होई जा. हिन्दी जनेई उन्नत भाशा च गजल अपना कोई थार नईं बनाई सकी। भारथवर्शे दियें दूइयें मतियें भाशाए च बी गजलै दी लोकप्रियता दा कोई असर नईं होआ। ओदा कारण बड़ा टकोदा ऐ। भाशा दी अपनी कोई रूचि प्रवृत्ति नईं हुन्दी रूचि-प्रवृत्ति हुन्दी ऐ उस भाशा राहें अपने भाव बचारें गी प्रगट करने आलें लोकें दी सामूहक संस्कृति दी। हिन्दी च उस्सै खास सांकृतक स्वातमै दी प्रधानता दे कारण, गजल दी शैली उसी रास नईं आई।